b'\n_START_ARTICLE_\nTorshovdalen\n_START_PARAGRAPH_\nTorshovdalen (ikke \xc3\xa5 forveksle med Torshovparken) er et parkomr\xc3\xa5de i Oslo. Parken ligger mellom Torshov i vest (Jolly Kramer Johansens gate), Sinsen i \xc3\xb8st (Trondheimsveien), Rosenhoff og Rodel\xc3\xb8kka i s\xc3\xb8r\xc3\xb8st og s\xc3\xb8r (Mailundveien) og Gj\xc3\xb8vikbanen i nord._NEWLINE_I forbindelse med utbyggingen av Torshov, s\xc3\xb8rget bygartner Marius R\xc3\xb8hne for at dette omr\xc3\xa5det ble sk\xc3\xa5net for utbygging i reguleringsplanen fra 1934. Torshovdalen gikk her inn i et sammenhengende parkmessig belte og turveier gjennom byen. Begrunnelsen var den tids begynnende tenkning om behovet for lys, frisk luft og tilgang til natur for byens befolkning med den positive virkningen dette har for folkehelsen. Kj\xc3\xb8p og utforming av omr\xc3\xa5det tok imidlertid tid og ble forsinket av okkupasjonen under andre verdenskrig._NEWLINE_I juni 2014 ble skulpturen \xc2\xabHODET N.N.\xc2\xbb av Marianne Heske avduket p\xc3\xa5 plat\xc3\xa5et midt i parken, som en del av prosjektet "Skulpturstopp"._NEWLINE_Omr\xc3\xa5det forvaltes av Bymilj\xc3\xb8etaten i Oslo kommune, som ogs\xc3\xa5 preparerer langrennsl\xc3\xb8ype om vinteren.\n_START_SECTION_\nSkateboardramp i Torshovdalen\n_START_PARAGRAPH_\nTorshovdalen-rampen ligger nederst i dalen mellom Mailundveien og Rosenhoffgata. Rampen er er bygget i treverk og er totalt 14,4 meter bred. Den best\xc3\xa5r av to sammensatte ramper med ulik lengde og bueradius. Den eldste rampen er ca. 2 meter h\xc3\xb8y, 6 meter bred og har en bueradius p\xc3\xa5 ca. 2,30 meter. Det nyeste p\xc3\xa5bygget er 1,2 meter og 1,50 meter h\xc3\xb8y, 8,4 meter bred med 2,10 meter bueradius. Forh\xc3\xb8yelsen p\xc3\xa5 1,50 meter utgj\xc3\xb8r 2,2 meter av rampens bredde. _NEWLINE_Det nyeste p\xc3\xa5bygget ble bygget i juli og august 2010 av Gr\xc3\xbcnerl\xc3\xb8kka Skateboardklubb. Rampen ligger p\xc3\xa5 niv\xc3\xa5 med den gamle slik at de to fungerer som en ramp.'